Paġna Sabiex jiġi evitat li s-sussidji mill-istat jikkawżaw distorsjoni fil-kompetizzjoni fis-suq intern u jaffettwaw il-kummerċ bejn l-Istati Membri b'mod li jmur kontra l-interess komuni, l-Artikolu 107(1) tat-Trattat dwar il-Funzjonament tal-Unjoni Ewropea ("it-Trattat") jistabbilixxi l-prinċipju li l-għajnuna mill-istat hija pprojbita. F'ċerti każijiet, madankollu, din l-għajnuna tista' tkun kompatibbli mas-suq intern abbażi tal-Artikoli 107(2) u 107(3) tat-Trattat. Il-promozzjoni tar-riċerka u l-iżvilupp u l-innovazzjoni ("RŻI") hija mira importanti tal-Unjoni stabbilita fl-Artikolu 179 tat-Trattat, li jgħid li "l-Unjoni għandu jkollha l-objettiv li ssaħħaħ is-sisien xjentifiċi u teknoloġiċi tagħha billi tistabbilixxi żona ta' riċerka Ewropea li fiha r-riċerkaturi, l-għarfien xjentifiku u t-teknoloġiji jiċċirkolaw liberament, u li tinkoraġġixxi l-iżvilupp tal-kompetittività tagħha u tal-industrija tagħha, kif ukoll li tippromwovi l-attivitajiet kollha ta' riċerka li huma meqjusa meħtieġa (...)". L-Artikoli minn 180 sa 190 tat-Trattat jiddeterminaw l-attivitajiet li għandhom jitwettqu f'dan ir-rigward u l-ambitu u l-implimentazzjoni tal-programm qafas pluriennali. Għajnuna għar-RŻI se tkun primarjament ġustifikata abbażi tal-Artikoli 107(3)(b) u 107(3)(c) tat-Trattat, li skonthom il-Kummissjoni tista' tqis kompatibbli mas-suq intern għajnuna mill-istat biex tippromwovi l-eżekuzzjoni ta' proġett importanti ta' interess Ewropew komuni jew biex jiġi ffaċilitat l-iżvilupp ta' ċerti attivitajiet ekonomiċi fl-Unjoni, fejn din l-għajnuna ma taffettwax b'mod negattiv il-kundizzjonijiet tal-kummerċ sa punt li jmur kontra l-interess komuni. it-trawwim ta' tkabbir sostenibbli, intelliġenti u inklużiv f'suq intern kompetittiv; ir-razzjonalizzazzjoni tar-regoli u provvedimenti biex id-deċiżjonijiet jittieħdu aktar malajr. B'mod partikolari, il-Komunikazzjoni sejħet għal approċċ komuni fir-reviżjoni tal-linji gwida u l-oqfsa differenti bbażat fuq it-tisħiħ tas-suq intern, il-promozzjoni ta' aktar effikaċja fl-infiq pubbliku permezz ta' kontribut aħjar mill-għajnuna mill-istat għall-objettivi ta' interess komuni, u eżerċitar ta' iktar skrutinju fuq l-effett ta' inċentiv, fuq li l-għajnuna tkun limitata għall-inqas possibbli, u fuq l-effetti negattivi potenzjali tal-għajnuna fuq il-kompetizzjoni u l-kummerċ. Il-kundizzjonijiet tal-kompatibbiltà stipulati f'dan il-qafas huma bbażati fuq dak l-approċċ komuni. Il-prinċipji stipulati f'dan il-qafas japplikaw għal għajnuna mill-istat fis-setturi kollha tar-RŻI regolati mit-Trattat. Għalhekk japplika għal dawk is-setturi li huma suġġetti għal regoli speċifiċi tal-Unjoni għall-għajnuna mill-istat, sakemm dawn ir-regoli ma jipprovdux mod ieħor. Il-Kummissjoni identifikat serje ta' miżuri RŻI li għalihom l-għajnuna mill-istat tista', b'kundizzjonijiet speċifiċi, tkun kompatibbli mas-suq intern: Għall-finijiet ta' dan il-qafas, għandhom japplikaw id-definizzjonijiet li ġejjin: (jj) Ġeneralment kull miżura li tilħaq il-kriterji tal-Artikolu 107(1) tat-Trattat tikkostitwixxi għajnuna mill-istat. Filwaqt li avviż separat mill-Kummissjoni dwar il-kunċett ta' għajnuna mill-istat tiċċara kif il-Kummissjoni tifhem il-kunċett ta' għajnuna mill-istat b'mod ġenerali, sitwazzjonijiet li tipikament jinqalgħu fil-qasam tal-attivitajiet tar-RŻI huma kkunsidrati f'din it-Taqsima mingħajr preġudizzju għall-interpretazzjoni tal-Qorti tal-Ġustizzja tal-Unjoni Ewropea. Meta l-istess entità twettaq attivitajiet ta' natura kemm ekonomika kif ukoll mhux ekonomika, il-finanzjament pubbliku tal-attivitajiet mhux ekonomiċi mhux se jaqa' taħt l-Artikolu 107(1) tat-Trattat, jekk iż-żewġ tipi ta' attivitajiet u l-ispejjeż, il-finanzjar u d-dħul tagħhom jista' jiġi sseparat b'mod li jiġi evitat b'mod effettiv it-transsussidjar tal-attività ekonimka. Evidenza tal-allokazzjoni dovuta tal-ispejjeż, il-finanzjament u d-dħul tista' tikkonsisti f'rapporti finanzjarji annwali tal-entità rilevanti. Il-Kummissjoni tqis li l-attivitajiet li ġejjin huma ġeneralment ta' natura mhux ekonomika: l-attivitajiet primarji tal-organizzazzjonijiet ta' riċerka u tal-infrastrutturi ta' riċerka, b'mod partikolari: tixrid wiesa' tar-riżultati tar-riċerka fuq bażi mhux esklużiva u mhux diskriminatorja, pereżempju tagħlim, bażijiet tad-dejta b'aċċess miftuħ, pubblikazzjonijiet miftuħa jew softwer miftuħ. attivitajiet ta' trasferiment tal-għarfien, fejn isiru jew minn organizzazzjoni ta' riċerka jew infrastruttura ta' riċerka (inkluż id-dipartimenti jew is-sussidjarji tagħhom) jew flimkien ma', jew f'isem entitajiet oħra bħal dawn, u fejn il-profit kollu minn dawk l-attivitajiet jiġi riinvestit fl-attivitajiet primarji tal-organizzazzjoni ta' riċerka jew tal-infrastruttura ta' riċerka. In-natura mhux ekonomika ta' dawk l-attivitajiet ma tiġix preġudikata billi l-forniment ta' servizzi korrispondenti jiġi kkuntrattat lil partijiet terzi permezz ta' sejħiet miftuħa għall-offerti. Mingħajr preġudizzju għall-punt 20, meta organizzazzjonijiet ta' riċerka jew infrastrutturi ta' riċerka jintużaw biex jitwettqu attivitajiet ekonomiċi, bħall-kiri ta' tagħmir jew laboratorji lil impriżi, jipprovdu servizzi lil impriżi jew iwettqu riċerka b'kuntratt, il-finanzjament pubbliku ta' dawk l-attivitajiet ekonomiċi ġeneralment jitqies bħala għajnuna mill-istat. Madankollu, il-Kummissjoni ma tqisx l-organizzazzjoni ta' riċerka jew l-infrastruttura ta' riċerka bħala benefiċjarja ta' għajnuna mill-istat jekk taġixxi biss bħala sempliċi intermedjarju li jgħaddi t-totalità tal-finanzjament pubbliku u kull vantaġġ miksub permezz ta' dak il-finanzjament lid-destinatarju finali. Dan huwa ġeneralment il-każ meta: kemm il-finanzjament pubbliku u kull vantaġġ miksuba permezz ta' tali finanzjament ikunu kwantifikabbli u dimostrabbli, u hemm mekkaniżmu xieraq li jiżgura li dawn jiġu mgħoddija kollha lid-destinatarji finali, pereżempju permezz ta' tnaqqis fil-prezzijiet, u ma jingħata l-ebda vantaġġ ieħor lill-intermedjarju minħabba li jintgħażel permezz ta' proċedura miftuħa ta' sejħa għall-offerti jew billi l-finanzjament pubbliku jkun disponibbli għall-entitajiet kollha li jissodisfaw l-kundizzjonijiet oġġettivi meħtieġa, sabiex il-konsumaturi, bħala d-destinatarji aħħarija jkunu intitolati jakkwistaw servizzi ekwivalenti mingħand kwalunkwe intermedjarju rilevanti. Meta l-kundizzjonijiet fil-punt 22 jiġu ssodisfati, japplikaw ir-regoli dwar l-għajnuna mill-istat fil-livell ta' benefiċjajri aħħarija. Meta organizzazzjoni ta' riċerka jew infrastruttura ta' riċerka tintuża biex titwettaq riċerka kuntrattwali jew biex tipprovdi servizzi ta' riċerka lil xi impriża, li tipikament tispeċifika t-termini u l-kundizzjonijiet tal-kuntratt, tippossjedi r-riżultati tal-attivitajiet ta' riċerka, u ġġorr ir-riskju ta' falliment, normalment l-ebda għajnuna mill-istat ma tiġi ttrasferita lill-impriża jekk l-organizzazzjoni ta' riċerka jew l-infrastruttura tar-riċerka tirċievi ħlas ta' rimunerazzjoni adegwata għas-servizzi tagħha, partikolarment meta tkun issodisfata waħda mill-kundizzjonijiet li ġejjin: meta ma jkunx hemm prezz tas-suq, l-organizzazzjoni ta' riċerka jew l-infrastruttura ta' riċerka tipprovdi s-servizz ta' riċerka jew riċerka kuntrattwali tagħha bi prezz li: jirrifletti l-ispejjeż kollha tas-servizz u ġeneralment jinkludi marġini stabbilit permezz ta' referenza għal marġini komunament applikati minn impriżi attivi fis-settur tas-servizz konċernat, jew ikun ir-riżultat ta' negozjati distakkati fejn l-organizzazzjoni ta' riċerka jew l-infrastruttura ta' riċerka, fil-kapaċità tagħha ta' fornitur ta' servizz, tinnegozja sabiex tikseb il-benefiċċju ekonomiku massimu fiż-żmien meta jiġi konkluż il-kuntratt u jkopri mill-inqas l-ispejjeż marġinali tagħha. Meta s-sjieda ta', jew id-drittijiet ta' aċċess għad-drittijiet tal-proprjetà intellettwali ("DPI") jibqgħu għand l-organizzazzjoni ta' riċerka jew l-infrastruttura ta' riċerka, il-valur tas-suq tagħhom jista' jitnaqqas minn il-prezz pagabbli għas-servizzi konċernati. Meta proġetti ta' kollaborazzjoni jitwettqu konġuntament minn impriżi u organizzazzjonijiet ta' riċerka jew infrastrutturi ta' riċerka, il-Kummissjoni tqis li ma ngħatax għajnuna indiretta mill-istat lill-impriżi parteċipanti permezz ta' dawn l-entiajiet minħabba kundizzjonijiet favorevoli tal-kollaborazzjoni jekk tintlaħaq waħda mill-kundizzjonijiet li ġejjin: l-impriża parteċipanti terfa' l-ispiża sħiħa tal-proġett, jew ir-riżultati tal-kollaborazzjoni li ma jwasslux għal DPI jkunu jistgħu jiġu mxerrda ma' kulħadd u kull DPI li jirriżultaw mill-attivitajiet ta' organizzazzjonijiet ta' riċerka jew ta' infrastrutturi ta' riċerka jiġu allokati kollha lil dawk l-entitajiet, jew kull DPI li jirriżulta mill-proġett, kif ukoll drittijiet ta' aċċess relatati jiġu allokati lil sħab differenti fil-kollaborazzjoni b'mod li jirrifletti adegwament il-pakketti ta' ħidma, il-kontribuzzjonijiet u l-interessi rispettivi tagħhom, jew l-organizzazzjonijiet ta' riċerka jew l-infrastrutturi ta' riċerka jirċievu kumpens ekwivalenti għall-prezz tas-suq għad-DPI li jirriżultaw mill-attivitajiet tagħhom u li jiġu assenjati lill-impriżi parteċipanti, jew li l-impriżi parteċipanti jiġu allokati drittijiet ta' aċċess għalihom. L-ammont assolut tal-valur ta' kull kontribuzzjoni, kemm finanzjarja kif ukoll mhux finanzjarja, tal-impriżi parteċipanti fl-ispejjeż tal-attivitajiet ta' organizzazzjonijiet ta' riċerka jew ta' infrastrutturi ta' riċerka li rriżultaw fid-DPI konċernati, jista' jitnaqqas minn dak il-kumpens. Għall-fini tal-punt 28(d), il-Kummissjoni tqis li l-kumpens irċevut huwa ekwivalenti għall-prezz tas-suq jekk jippermetti lil organizzazzjonijiet ta' riċerka jew infrastrutturi ta' riċerka konċernati jgawdu l-benefiċċju ekonomiku sħiħ ta' dawk id-drittijiet, meta tiġi ssodisfata waħda mill-kundizzjonijiet li ġejjin: l-ammont tal-kumpens ikun ġie stabbilit permezz ta' proċedura ta' bejgħ miftuħa, trasparenti u mhux diskriminatorja u kompetittiva valwazzjoni indipendenti minn espert tikkonferma li l-ammont tal-kumpens huwa talanqas ekwivalenti għall-prezz tas-suq, jew l-organizzazzjoni ta' riċerka jew l-infrastruttura ta' riċerka, bħala bejjiegħ, tista' turi li tkun effettivament innegozjat il-kumpens, b'kundizzjonijiet ta' distakk, sabiex tikseb il-benefiċċju ekonomiku massimu fil-mument meta jkun konkluż il-kuntratt, filwaqt li jitqiesu l-objettivi statutorji tagħha, jew f'każijiet fejn il-ftehim ta' kollaborazzjoni jipprovdi lill-impriża li tkun qed tikkollabora bid-dritt tal-ewwel rifjut fir-rigward tad-DPI ġenerati mill-organizzazzjonijiet ta' riċerka jew mill-infrastrutturi ta' riċerka li jkunu qed jikkollaboraw, meta dawk l-entitajiet jeżerċitaw dritt reċiproku li jissolliċitaw offerti ekonomikament aktar vantaġġużi minn partijiet terzi biex l-impriża li tkun qed tikkollabora jkollha jżid l-offerta tagħha skont dan. Jekk l-ebda kundizzjoni fil-punt 28 ma tkun issodisfata, il-valur sħiħ tal-kontribuzzjoni tal-organizzazzjonijiet ta' riċerka jew tal-infrastrutturi ta' riċerka lill-proġett jitqiesu bħala vantaġġ għall-impriżi li jkunu qed jikkollaboraw, li għalih japplikaw ir-regoli tal-għajnuna mill-istat. Fil-każijiet l-oħra kollha, inkluż l-akkwist pubbliku prekummerċjali, il-Kummissjoni tqis li ma ngħatatx għajnuna mill-istat lill-impriżi meta l-prezz imħallas għas-servizzi rilevanti jirrifletti bis-sħiħ il-valur tas-suq tal-benefiċċji li jirċievi l-akkwirent pubbliku u tar-riskji meħuda mill-fornituri parteċipanti, b'mod partikolari meta jiġu ssodisfati l-kundizzjonijiet kollha li ġejjin: il-proċedura tal-għażla tkun miftuħa, trasparenti u mhux diskriminatorja, u tkun ibbażata fuq għażla oġġettiva u kriterji tal-għoti speċifikati qabel il-proċedura tal-offerti, l-arranġamenti kuntrattwali previsti li jiddeskrivu d-drittijiet u l-obbligi kollha tal-partijiet, inkluż fir-rigward tad-DPI, ikunu disponibbli għall-offerenti interessati kollha qabel il-proċedura tal-offerti, tkun issodisfata waħda mill-kundizzjonijiet li ġejjin: ir-riżultati kollha li ma joħolqux DPI jkunu jistgħu jiġu mxerrda ma' kulħadd, pereżempju permezz ta' pubblikazzjoni, tagħlim jew kontribuzzjoni lill-korpi ta' standardizzazzjoni b'mod li jippermetti lil impriżi oħra jirripproduċuhom, u kwalunkwe DPI jiġi allokat bis-sħiħ lill-akkwirent pubbliku, jew kull fornitur tas-servizzi li jingħatawlu riżultati li joħolqu DPI jkun meħtieġ jagħti lill-akkwirent pubbliku aċċess bla limitu għal dawn ir-riżultati mingħajr ħlas, u li jagħti aċċess lil partijiet terzi, pereżempju permezz ta' liċenzji mhux esklussivi, skont il-kundizzjonijiet tas-suq. Meta l-kundizzjonijiet fil-punt 33 ma jkunux issodisfati, l-Istati Membri jistgħu jużaw valutazzjoni individwali tat-termini tal-kuntratt bejn l-akkwirent pubbliku u l-impriża, mingħajr preġudizzju għall-obbligu ġenerali li tiġi nnotifikata għajnuna RŻI skont l-Artikolu 108(3) tat-Trattat. Sabiex tivvaluta jekk miżura ta' għajnuna notifikata tistax titqies bħala kompatibbli mas-suq intern, il-Kummissjoni ġeneralment tanalizza jekk il-forma tal-miżura tal-għajnuna tiżgurax li l-impatt pożittiv tal-għajnuna lejn objettiv ta' interess komuni jaqbiżx l-effetti negattivi potenzjali tiegħu fuq il-kummerċ u l-kompetizzjoni. Il-Komunikazzjoni tat-8 ta' Mejju 2012 dwar l-immodernizzar tal-għajnuna mill-istat sejħet għall-identifikazzjoni u d-definizzjoni tal-prinċipji komuni applikabbli għall-valutazzjoni tal-kompatibbiltà tal-miżuri kollha ta' għajnuna mwettqa mill-Kummissjoni. Għal dan il-għan, il-Kummissjoni tqis miżura ta' għajnuna bħala kompatibbli mat-Trattat biss jekk din tissodisfa kull wieħed mill-kriterji li ġejjin: L-għajnuna mill-istat għar-RŻI tista' tiġi ddikjarata kompatibbli mas-suq intern skont it-tifsira tal-Artikolu 107(3)(c) tat-Trattat meta, fuq il-bażi tal-prinċipji komuni ta' valutazzjoni stabbiliti fit-Taqsima 3, twassal għal żieda fl-attivitajiet ta' RŻI mingħajr ma taffettwa ħażin il-kundizzjonijiet tal-kummerċ b'mod li jmur kontra l-interess komuni. L-objettiv ġenerali tal-għajnuna tar-RŻI huwa l-promozzjoni tar-RŻI fl-Unjoni. B'hekk, l-għajnuna tar-RŻI għandha tikkontribwixxi biex tinkiseb l-Istrateġija Ewropa 2020 ta' tkabbir intelliġenti, sostenibbli u inklużiv. L-Istati Membri li qed jikkunsidraw li jagħtu għajnuna mill-istat għar-RŻI jridu jiddefinixxu preċiżament l-objettiv li qed jimmiraw lejh, u b'mod partikolari jispjegaw kif il-miżura biħsiebha tippromwovi r-RŻI. Għal miżuri kofinanzjati mill-Fondi Ewropej Strutturali u ta' Investiment, l-Istati Membri jistgħu joqogħdu fuq ir-raġunament fil-Programmi Operazzjonali rilevanti. Fir-rigward tal-iskemi ta' għajnuna soġġetti għall-obbligu ta' notifka ("skemi ta' għajnuna notifikabbli"), il-Kummissjoni tifforma opinjoni favorevoli ta' miżuri tal-għajnuna li jkunu parti integrali minn programm jew pjan ta' azzjoni komprensiv biex jiġu stimulati l-attivitajiet ta' RŻI jew strateġiji ta' speċjalizzazzjoni intelliġenti, u jkunu sostnuti b'evalwazzjonijiet rigorużi ta' miżuri ta' għajnuna simili fl-imgħoddi li juru l-effettività tagħhom. Fir-rigward ta' għajnuna mill-istat li tingħata għal proġetti jew attivitajiet li huma finanzjati wkoll mill-Unjoni, direttament jew indirettament (jiġifieri mill-Kummissjoni, mill-aġenziji eżekuttivi tagħha, minn impriżi konġunti stabbiliti abbażi tal-Artikoli 185 u 187 tat-Trattat, jew minn kull korp ta' implimentazzjoni ieħor fejn il-finanzjament tal-Unjoni ma jkunx direttament jew indirettament taħt il-kontroll tal-Istati Membri), il-Kummissjoni tqis li l-kontribuzzjoni lejn objettiv definit sew ta' interess komuni jkun ġie stabbilit. Biex juru li l-għajnuna individwali soġġetta għall-obbligu ta' notifika ("għajnuna individwali notifikabbli") tikkontribwixxi biex jiżdied il-livell tal-attivitajiet ta' RŻI, l-Istati Membri jistgħu jużaw l-indikaturi li ġejjin, flimkien ma' elementi kwantitattivi jew kwalitattivi oħra rilevanti: Kif spjegat fit-Taqsima 3, l-għajnuna mill-istat tista' tkun neċessarja biex tiżdied ir-RŻI fl-Unjoni f'sitwazzjoni fejn is-suq waħdu, jonqos milli jagħti riżultati effiċjenti. Sabiex jiġi vvalutat jekk l-għajnuna mill-istat hijiex effettiva biex jintlaħaq l-objettiv ta' interess komuni, l-ewwel huwa meħtieġ li tiġi identifikata l-problema li hemm bżonn tiġi indirizzata. L-għajnuna mill-istat għandha tkun immirata lejn sitwazzjonijiet fejn tista' ġġib titjib materjali li s-suq waħdu ma jistax iġib. L-Istati Membri għandhom jispjegaw kif il-miżura ta' għajnuna tista' timmitiga b'mod effikaċi l-fallimenti tas-suq assoċjati mal-ilħiq tal-objettiv ta' interess komuni mingħajr dik l-għajnuna. Ir-RŻI jitwettqu permezz ta' serje ta' attvitajiet, li normalment ikunu upstream f'għadd ta' swieq ta' prodotti, u jisfruttaw il-kapaċitajiet disponibbli biex jiġu żviluppati prodotti, servizzi u proċessi ġodda jew aħjar f'dawn is-swieq ta' prodotti jew fi swieq kompletament ġodda, u b'hekk irawmu t-tkabbir ekonomiku u jikkontribwixxu għall-koeżjoni territorjali u soċjali jew iżidu l-interess ġenerali tal-konsumaturi. Madankollu, fid-dawl tal-kapaċitajiet disponibli ta' RŻI, il-fallimenti tas-suq jistgħu jkunu ta' ostaklu biex jintlaħqu riżultati ottimali u jistgħu jwasslu għal riżultati ineffiċjenti minħabba r-raġunijiet li ġejjin: Madankollu, il-benefiċċji tar-RŻI la huma kollha esternalitajiet ta' attivitajiet u lanqas il-preżenza weħidha ta' esternalitajiet ma tfisser awtomatikament li l-għajnuna mill-istat hija kompatibbli mas-suq intern. B'mod ġenerali, il-konsumaturi jkunu lesti jħallsu għall-benefiċċju dirett ta' prodotti u servizzi ġodda filwaqt li l-kumpaniji jistgħu japproprjaw il-benefiċċji mill-investiment tagħhom permezz ta' strumenti eżistenti oħra, bħad-DPI. F'xi każijiet, madankollu, dawk il-mezzi mhumiex perfetti u jħallu falliment tas-suq residwu li jista' jiġi kkoreġut bl-għajnuna mill-istat. Pereżempju, kif inhuwa argumentat ta' spiss għar-riċerka fundamentali, jista' jkun diffiċli li terzi jiġu esklużi milli jiksbu aċċess għar-riżultati ta' xi attivitajiet, u dan jista' għalhekk ikun ta' ġid pubbliku. Min-naħa l-oħra, għarfien aktar speċifiku marbut mal-produzzjoni jista' ta' spiss ikun protett sew, pereżempju permezz ta' privattivi, u dan jippermetti lill-inventur jikseb qligħ ogħla fuq l-invenzjoni; F'ċerti każijiet, informazzjoni imperfetta u asimmetrika tista' wkoll tfixkel l-aċċess għall-finanzi. Madankollu, informazzjoni imperfetta u l-preżenza ta' riskju ma jiġġustifikawx awtomatikament il-ħtieġa għal għajnuna mill-istat. Proġetti b'redditu fuq l-investiment privat anqas li mhux qed jiġu ffinanzjati jistgħu jkunu sinjal ta' effiċjenza tas-suq. Barra minn hekk, ir-riskju huwa parti minn kull attività kummerċjali u mhuwiex falliment tas-suq fih innifsu. Madankollu, f'kuntest ta' informazzjoni asimmetrika, ir-riskju jista' jaggrava l-problemi ta' finanzjament; Filwaqt li ċerti fallimenti tas-suq jistgħu jtellfu l-livell kumplessiv tar-RŻI fl-Unjoni, mhux l-impriżi u s-setturi kollha tal-ekonomija jiġu affettwati minnhom bl-istess grad. Konsegwentement, għal għajnuna individwali notifikabbli, l-Istati Membri għandhom jipprovdu informazzjoni xierqa dwar jekk l-għajnuna tindirizzax falliment tas-suq ġenerali fir-rigward tar-RŻI fl-Unjoni, jew falliment ta' suq speċifiku fir-rigward ta' pereżempju settur jew linja kummerċjali partikolari. Skont il-falliment tas-suq speċifiku li jkun se jiġi indirizzat, il-Kummissjoni tqis l-elementi li ġejjin: Fl-analiżi tagħha ta' allegat falliment tas-suq il-Kummissjoni tqis, b'mod partikolari kull paragun settorjali disponibbli u studji oħra, li għandhom jiġu pprovduti mill-Istat Membru konċernat. Meta jinnotifikaw investiment jew għajnuna operazzjonali għal raggruppamenti, l-Istati Membri jridu jipprovdu informazzjoni dwar l-ispeċjalizzazzjoni ppjanata jew mistennija tar-raggruppament tal-innovazzjoni, il-potenzjal reġjonali eżistenti u l-preżenza ta' raggruppamenti b'għanijiet simili fl-Unjoni. Fir-rigward ta' għajnuna mill-istat li tingħata għal proġetti jew attivitajiet li huma finanzjati wkoll mill-Unjoni, direttament jew indirettament (jiġifieri mill-Kummissjoni, mill-aġenziji eżekuttivi tagħha, minn impriżi konġunti stabbiliti abbażi tal-Artikoli 185 u 187 tat-Trattat, jew minn kull korp ta' implimentazzjoni ieħor fejn il-finanzjament tal-Unjoni ma jkunx direttament jew indirettament taħt il-kontroll tal-Istati Membri), il-Kummissjoni tqis li tkun ġiet stabbilita l-ħtieġa li jintervjeni l-istat. Min-naħa l-oħra, meta l-għajnuna mill-istat tingħata għal proġetti jew attivitajiet li, fir-rigward il-kontenut teknoloġiku, il-livell ta' riskju u d-daqs, huma simili għal dawk li diġà qed jitwettqu bil-kundizzjonijiet tas-suq fl-Unjoni, fil-prinċipju l-Kummissjoni tassumi li ma jeżistix falliment tas-suq u titlob aktar evidenza u ġustifikazzjoni għall-ħtieġa ta' intervent mill-istat. L-għajnuna mill-istat mhijiex l-uniku strument politiku disponibbli għall-Istati Membri biex jippromwovu l-attivitajiet ta' RŻI. Huwa importanti li wieħed iżomm f'moħħu li jista' jkun hemm strumenti oħrajn u aħjar bħal miżuri fuq in-naħa tad-domanda li jinvolvu regolamentazzjoni, l-akkwist pubbliku jew tal-istandardizzazzjoni, kif ukoll żieda fil-finanzjament tar-riċerka pubblika u l-edukazzjoni u miżuri fiskali ġenerali. L-adegwatezza ta' strument politiku f'sitwazzjoni partikolari normalment tkun relatata mat-tip ta' problema li tkun qed tiġi indirizzata. Pereżempju, it-tnaqqis tal-ostakli tas-suq jista' jkun aktar adegwat mill-għajnuna mill-istat biex tiġi indirizzata d-diffikultà ta' parteċipanti ġodda li jipproduċu riżultati xierqa ta' RŻI. Iż-żieda fl-investiment fl-edukazzjoni tista' tkun aktar xierqa biex jiġi indirizzat in-nuqqas ta' persunal kwalifikat milli l-għoti ta' għajnuna mill-Istat. Għajnuna għar-RŻI tista' tiġi awtorizzata bħala eċċezzjoni għall-projbizzjoni ġenerali tal-għajnuna mill-istat, meta jkun meħtieġ li jintlaħaq għan ta' interess komuni. Element importanti f'dan ir-rigward għalhekk huwa jekk u sa liema punt l-għajnuna mill-istat għar-RŻI tista' titqies strument xieraq sabiex jiżdiedu l-attivitajiet ta' RŻI, peress li strumenti oħra li jikkawżaw inqas distorsjoni jistgħu jiksbu l-istess riżultati. Fl-analiżi tal-kompatibbiltà, il-Kummissjoni tikkunsidra b'mod partikolari kull valutazzjoni tal-impatt tal-miżura proposta li jwettaq l-Istat Membru konċernat. Miżuri, li għalihom l-Istat Membru jkun qies alternattivi ta' politika oħra u li għalihom il-vantaġġi li jintuża strument selettiv bħal għajnuna mill-istat huma stabbiliti u sottomessi lill-Kummissjoni, jitqiesu li jikkostitwixxu strument xieraq. Fir-rigward ta' għajnuna mill-istat li tingħata għal proġetti jew attivitajiet li huma finanzjati wkoll mill-Unjoni, direttament jew indirettament (jiġifieri mill-Kummissjoni, mill-aġenziji eżekuttivi tagħha, minn impriżi konġunti stabbiliti abbażi tal-Artikoli 185 u 187 tat-Trattat, jew minn kull korp ta' implimentazzjoni ieħor fejn il-finanzjament tal-Unjoni ma jkunx direttament jew indirettament taħt il-kontroll tal-Istati Membri), il-Kummissjoni tqis li tkun ġie stabbilit li l-miżura mill-istat hija xierqa. L-għajnuna mill-istat għar-RŻI tista' tingħata f'diversi forom. Għalhekk l-Istati Membri għandhom jiżguraw li l-għajnuna tingħata f'forma li aktarx tiġġenera l-inqas distorsjoni tal-kompetizzjoni u l-kummerċ. F'dan ir-rigward, meta l-għajnuna tingħata f'forom li jipprovdu vantaġġ pekunarju dirett (pereż. għotjiet diretti, eżenzjonijiet jew tnaqqis fit-taxxi jew fl-imposti obbligatorji oħrajn, jew l-għoti ta' art, prodotti jew servizzi bi prezzijiet favorevoli), l-Istat Membru konċernat irid jinkludi analiżi tal-alternattivi l-oħra u jispjega għala jew kif forom oħra ta' għajnuna li huma potenzjalment inqas distortivi, bħal avvanzi ripagabbli jew forom ta' għajnuna li huma bbażati fuq strumenti ta' dejn jew ta' ekwità (bħall-garanziji tal-istat, l-akkwist ta' ishma jew forniment alternattiv ta' dejn jew kapital b'termini favorevoli) huma anqas xierqa. L-għażla tal-istrument ta' għajnuna għandha ssir fid-dawl tal-falliment tas-suq li għand l-għan tindirizza. Pereżempju, meta l-falliment tas-suq sottostanti jkun problema ta' aċċess għal finanzjament estern tad-dejn minħabba informazzjoni asimmetrika, l-Istati Membri għandhom normalment jirrikorru għal għajnuna fil-forma ta' sostenn tal-likwidità, bħal self jew garanzija, aktar milli għotja. Meta jkun meħtieġ li ditta tingħata wkoll ċertu grad ta' kondiviżjoni tar-riskju, l-istrument ta' għajnuna magħżul normalment għandu ikun avvanz ripagabbli. B'mod partikolari, meta l-għajnuna tingħata f'forma li mhijiex sostenn tal-likwidità jew avvanz ripagabbli għall-attivitajiet li huma qrib is-suq, l-Istati Membri jridu jiġġustifikaw kemm l-istrument magħżul huwa xieraq biex jindirizza l-falliment tas-suq speċifiku inkwistjoni. Għal skemi ta' għajnuna li jimplimentaw l-objettivi u l-prijoritajiet ta' Programmi Operazzjonali, l-istrument finanzjarju magħżul f'dawn il-programmi fil-prinċipju jiġi preżunt li jkun strument xieraq. L-applikazzjoni għall-għajnuna trid tinkludi tal-anqas isem u d-daqs tal-applikant, deskrizzjoni tal-proġett, inkluż fejn jinsab u d-dati tal-bidu u tat-tmiem, l-ammont ta' għajnuna pubblika meħtieġ biex jitwettaq, u lista ta' spejjeż eliġibbli. Għal għajnuna individwali notifikabbli, l-Istati Membri jridu juru lill-Kummissjoni li l-għajnuna għandha effett ta' inċentiv u għalhekk jeħtieġ jipprovdu evidenza ċara li l-għajnuna għandha impatt pożittiv fuq id-deċiżjoni tal-impriża li twettaq attivitajiet ta' RŻI li kieku ma kinux isiru. Sabiex il-Kummissjoni tkun tista' twettaq valutazzjoni komprensiva tal-miżura ta' għajnuna inkwistjoni, l-Istat Membru konċernat irid jipprovdi mhux biss informazzjoni dwar il-proġett megħjun iżda wkoll, sa fejn ikun possibbli, deskrizzjoni komprensiva ta' x'kien jiġri jew ta' x'wieħed seta' raġonevolment jistenna li jiġri mingħajr l-għajnuna, jiġifieri x-xenarju kontrofattwali. Ix-xenarju kontrofattwali jista' jikkonsisti fin-nuqqas ta' proġett alternattiv jew ta' proġett alternattiv definit b'mod ċar u prevedibbli biżżejjed kkunsidrat mill-benefiċjarju fit-teħid ta' deċiżjonijiet interni tiegħu, u jista' jkun marbut ma' proġett alternattiv li huwa kompletament jew parzjalment mwettqa barra l-Unjoni. Fl-analiżi tagħha, il-Kummissjoni tqis l-elementi li ġejjin: L-Istati Membri huma b'mod partikolari mistiedna jużaw dokumenti tal-bord, valutazzjonijiet tar-riskji, rapporti finanzjarji, pjanijiet ta' negozju interni, opinjonijiet tal-esperti u studji oħra marbuta mal-proġett li qed jiġi vvalutat. Dokumenti li jkun fihom informazzjoni dwar previżjonijiet tal-ispejjeż, previżjonijiet finanzjarji, dokumenti li jiġu ppreżentati lill-kumitat għall-investiment u li jiddeskrivu fid-dettall diversi xenarji ta' investiment, jew dokumenti pprovduti lil istituzzjonijiet finanzjarji jistgħu jgħinu lill-Istati Membri juru l-effett ta' inċentiv. Sabiex jiġi żgurat li l-effett ta' inċentiv jiġi stabbilit fuq bażi oġġettiva, il-Kummissjoni tista' fil-valutazzjoni tagħha tqabbel dejta speċifika tal-kumpanija ma' dejta dwar l-industrija li fiha ikun attiv il-benefiċjarju tal-għajnuna. B'mod partikolari, l-Istati Membri għandhom, fejn possibbli, jipprovdu dejta speċifika għall-industrija li turi li x-xenarju kontrofattwali tal-benefiċjarju, il-livell ta' profitabbiltà meħtieġ tiegħu u l-flussi ta' flus mistennija tiegħu huma raġonevoli. Jekk l-għajnuna ma tibdilx l-imġiba tal-benefiċjarju billi tistimula attivitajiet addiżżjonali ta' RŻI, ma jkollha l-ebda effett pożittiv f'termini ta' promozzjoni tar-RŻI fl-Unjoni. Għalhekk, l-għajnuna ma titqisx kompatibbli mas-suq intern f'każijiet fejn ikun jidher li l-istess attivitajiet jistgħu jitwettqu u se jitwettqu anki mingħajr għajnuna. Biex kull għajnuna għar-RŻI titqies proporzjonata, l-ammont tagħha jrid ikun limitat għall-minimu meħtieġ biex titwettaq l-attività megħjuna. Sabiex jiġi żgurat li l-livell ta' għajnuna jkun proporzjonat mal-fallimenti tas-suq li tkun maħsuba biex tindirizza, l-għajnuna trid tkun stabbilita b'relazzjoni ma' sett predefinit ta' spejjeż eliġibbli u tkun limitata għal ċertu proporzjon ta' dawk l-ispejjeż eliġibbli ("intensità tal-għajnuna"). L-intensità tal-għajnuna għandha tkun stabbilita għal kull benefiċjarju ta' għajnuna, inkluż f'każ ta' proġett ta' kollaborazzjoni. Biex tiġi żgurata l-prevedibbiltà u kundizzjonijiet ugwali għal kulħadd, il-Kummissjoni tapplika l-intensitajiet massimi ta' għajnuna għall-għajnuna għar-RŻI, li huma stabbiliti fuq il-bażi ta' tliet kriterji: (i) kemm l-għajnuna tkun qrib is-suq, bħala indikatur tal-effetti negattivi mistennija tagħha u l-ħtieġa tagħha, billi jitqies id-dħul potenzjalment ogħla li jista' jkun mistenni mill-attivitajiet megħjuna; (ii) id-daqs tal-benefiċjarju bħala indikatur tad-diffikultajiet aktar akuti ġeneralment affrontati minn kumpaniji iżgħar biex jiffinanzjaw proġetti riskjużi; u (iii) l-intensità tal-falliment tas-suq, bħall-esternalitajiet mistennija f'termini ta' tixrid tal-għarfien. Għaldaqstant, l-intensitajiet tal-għajnuna għandhom ġeneralment ikunu inqas għall-attivitajiet relatati mal-iżvilupp u l-innovazzjoni milli għall-attivitajiet relatati mar-riċerka. Fil-każ ta' għajnuna mill-istat għal proġett li jkun qed jitwettaq f'kollaborazzjoni bejn organizzazzjonijiet ta' riċerka u impriżi, l-għajnuna pubblika diretta kombinata u, meta jikkostitwixxu għajnuna, l-kontribuzzjonijiet minn organizzazzjonijiet ta' riċerka għall-istess proġett, ma jistgħux jaqbżu l-intensitajiet applikabbli ta' għajnuna għal kull impriża benefiċjarja. Jekk Stat Membru jagħti avvanz ripagabbli li jikkwalifika bħala għajnuna mill-istat skont it-tifsira tal-Artikolu 107(1) tat-Trattat, għandhom japplikaw ir-regoli stipulati f'din it-taqsima. Meta Stat Membru jista' juri, fuq il-bażi ta' metodoloġija valida bbażata fuq dejta verifikabbli, li huwa possibbli li jiġi kkalkulat l-ekwivalenti tal-gross tal-għotja ta' avvanz ripagabbli, huwa jista' jinnotifika skema ta' għajnuna u l-metodoloġija assoċjata lill-Kummissjoni. Jekk il-Kummissjoni taċċetta l-metodoloġija u tqis l-iskema kompatibbli, l-għajnuna tista' tingħata abbażi tal-ekwivalenti tal-gross tal-għotja tal-avvanz ripagabbli, sal-intensitajiet tal-għajnuna stipulati fl-Anness II. Fil-każijiet l-oħra kollha, l-avvanz ripagabbli jiġi espress bħala perċentwali tal-ispejjeż eliġibbli u ma jistax jaqbeż l-intensitajiet massimi tal-għajnuna applikabbli b'aktar minn 10 punti perċentwali, bil-kundizzjoni li jiġu ssodisfati l-kundizzjonijiet li ġejjin: fil-każ ta' suċċess li jaqbeż l-eżitu definit suċċess, l-Istat Membru konċernat għandu jitlob pagamenti lil hinn mir-ripagament tal-ammont tal-avvanz inklużi l-interessi skont ir-rata ta' skont applikabbli; f'każ li l-proġett ifalli, l-avvanz ma għandux għalfejn jitħallas lura kollu. F'każ ta' suċċess parzjali, ir-ripagament għandu jkun proporzjonali mal-grad ta' suċċess miksub. Sabiex il-Kummissjoni tivvaluta l-miżura, hija trid tinkludi dispożizzjonijiet dettaljati dwar ir-ripagament f'każ ta' suċċess, li jiddefinixxu b'mod ċar dak li jitqies eżitu suċċess, abbażi ta' ipoteżi raġonevoli u prudenti. Meta n-nefqa eliġibbli għall-għajnuna għar-RŻI tkun potenzjalment eliġibbli wkoll bis-sħiħ jew parzjalment, għal għajnuna għal skopijiet oħra, il-parti komuni tkun soġġetta għal-limitu massimu l-aktar favorevoli skont kwalunkwe regoli rilevanti. Għal għajnuna individwali notifikabbli, sempliċi konformità ma' sett ta' intensitajiet massimi tal-għajnuna predefiniti mhijiex biżżejjed biex tiġi żgurata l-proporzjonalità. Bħala regola ġenerali, u sabiex jiġi stabbilit jekk l-għajnuna hijiex proporzjonata, il-Kummissjoni se tivverifika li l-ammont tagħha ma jaqbiżx il-minimu meħtieġ għall-proġett megħjun biex ikun profitabbli biżżejjed, pereżempju billi tagħmel possibbli li tintlaħaq rata ta' redditu interna li tikkorrispondi għal parametru referenzjarju jew rata minima ta' redditu għas-settur jew id-ditta speċifika. Jistgħu jintużaw ukoll għal dan l-għan ir-rati normali ta' redditu meħtieġa mill-benefiċjarju fi proġetti oħra ta' RŻI, l-ispiża tal-kapital tiegħu fis-sħuħija tiegħu jew ir-redditu li jiġi osservat normalment fl-industrija konċernata. L-ispejjeż u l-benefiċċji rilevanti kollha mistennija jridu jitqiesu matul il-ħajja tal-proġett, inklużi l-ispejjeż u d-dħul li jirriżultaw mill-attivitajiet ta' RŻI. Meta tingħata għajnuna għal proġetti ta' RŻ jew għall-kostruzzjoni jew it-titjib ta' infrastrutturi tar-riċerka u meta l-Kummissjoni tkun tista' tistabbilixxi, abbażi tal-metodoloġija stipulata fil-punti 87 jew 88, li l-għajnuna hija limitata strettament għall-minimu neċessarju, jistgħu jiġu permessi intensitajiet ta' għajnuna massimi ogħla minn dawk stabbiliti fl-Anness II, sal-livelli stabbiliti fit-tabella li ġejja. soġġetti għall-kollaborazzjoni effikaċi bejn l-impriżi (għall-intrapriżi kbar transfruntieri jew li jinvolvu tal-inqas SME waħda) jew bejn impriża u organizzazzjoni ta' riċerka; jew soġġett għat-tixrid fil-wiesgħa tar-riżultati Sabiex juri li l-għajnuna hija limitata għall-minimu meħtieġ, l-Istati Membri jridu jispjegaw kif ġie stabbilit l-ammont ta' għajnuna. Id-dokumentazzjoni u l-kalkoli użati għall-analiżi tal-effett ta' inċentiv, jistgħu jintużaw ukoll biex jiġi vvalutat jekk l-għajnuna hijiex proporzjonali. Sakemm il-bżonn identifikat għall-għajnuna jirrelata primarjament ma' diffikultajiet biex jinstab finanzjament ta' dejn mis-suq, partikolarment adattat biex jiġi żgurat li l-għajnuna tinżamm għall-minimu jista' jkun li din tingħata f'forma ta' self, garanzija jew avvanz ripagabbli minflok f'forma mhux ripagabbli, bħal għotja. Meta jkun hemm iktar minn kandidat potenzjali wieħed għat-twettiq tal-attività megħjuna, il-proporzjonalità meħtieġa x'aktarx tintlaħaq jekk l-għajnuna tingħata fuq il-bażi ta' kriterji trasparenti, oġġettivi u mhux diskriminatorji. Sabiex jiġu indirizzati distorsjonijiet diretti jew indiretti, reali jew potenzjali, tal-kummerċ internazzjonali, jistgħu jiġu awtorizzati intensitajiet ogħla minn dawk ġeneralment permissibbli skont dan il-qafas, jekk kompetituri li jinsabu barra l-Unjoni, direttament jew indirettament, fl-aħħar tliet snin ikunu rċevew jew ikunu se jirċievu għajnuna ta' intensità ekwivalenti għal proġetti simili. Madankollu, meta minħabba n-natura partikolari tas-settur inkwistjoni d-distorsjonijiet tal-kummerċ internazzjonali x'aktarx li jseħħu wara aktar minn tliet snin, il-perjodu ta' referenza jista' jiġi estiż b'mod korrispondenti. Meta possibbli, l-Istat Membru konċernat jipprovdi lill-Kummissjoni b'biżżejjed informazzjoni biex jippermettilha tivvaluta s-sitwazzjoni, b'mod partikolari l-ħtieġa li jitqies il-vantaġġ kompetittiv li għandu kompetitur f'pajjiż terz. Meta l-Kummissjoni ma jkollhiex evidenza li tikkonċerna l-għajnuna mogħtija jew proposta, tista' wkoll tibbaża d-deċiżjoni tagħha fuq evidenza ċirkostanzjali. Biex għajnuna għar-RŻI tkun kompatibbli mas-suq intern, l-effetti negattivi tal-miżura ta' għajnuna f'termini ta' distorsjonijiet tal-kompetizzjoni u impatt fuq il-kummerċ bejn l-Istati Membri jridu jkunu limitati u ssuperati mill-effetti pożittivi f'termini ta' kontribut lejn l-għan ta' interess komuni. Il-Kummissjoni tidentifika żewġ distorzjonijiet ewlenin potenzjali għall-kompetizzjoni u l-kummerċ bejn l-Istati Membri kkawżati minn għanjuna għar-RŻI, jiġifieri distorsjonijiet fis-suq tal-prodott u effetti tal-lokalizzazzjoni. It-tnejn li huma jwasslu għal ineffiċjenzi allokattivi, li jheddu l-prestazzjoni ekonomika tas-suq intern, u għal tħassib dwar id-distribuzzjoni, peress li l-għajnuna taffettwa id-distribuzzjoni tal-attività ekonomika madwar ir-reġjuni. Fir-rigward tad-distorsjonijiet fis-swieq tal-prodotti, l-għajnuna mill-istat għar-RŻI jista' jkollha impatt fuq il-kompetizzjoni fil-proċessi tal-innovazzjoni u fis-swieq tal-prodotti fejn jiġu sfruttati r-riżultati tal-attivitajiet tar-RŻI. L-għajnuna mill-istat għar-RŻI tista' xxekkel l-kompetizzjoni fil-proċessi innovattivi u fis-swieq tal-prodotti bi tliet modi, jiġifieri billi toħloq distorsjoni fil-proċess tad-dħul u tal-ħruġ kompetittiv, billi toħloq distorsjoni fl-inċentivi għall-investiment dinamiku u billi toħloq jew isostni saħħa fis-suq. L-għajnuna għar-RŻI tista' tipprevjeni l-mekkaniżmu tas-suq milli jippremja lill-produtturi l-iktar effiċjenti u milli joħloq pressjoni fuq dawk l-inqas effiċjenti biex jitjiebu, jirristrutturaw jew joħorġu mis-suq. Dan jista' jwassal għal sitwazzjoni fejn, minħabba l-għajnuna mogħtija, kompetituri li altrimenti setgħu jkomplu joperaw jiġu sfurzati joħorġu mis-suq, jew li lanqas biss jidħol fih. Bl-istess mod, l-għajnuna mill-istat tista' tipprevjeni li ditti ineffiċjenti joħorġu mis-suq jew saħansitra tħajjarhom jidħlu fih u jiksbu sehem mis-suq ta' kompetituri aktar effiċjenti. Jekk l-għajnuna għar-RŻI ma tintużax sew tista' ssostni impriżi ineffiċjenti u twassal għal strutturi tas-suq fejn ħafna atturi tas-suq joperaw b'mod ineffiċjenti sinifikanti. Fuq medda twila ta' żmien, l-interferenza fil-proċessi tad-dħul u tal-ħruġ kompetittiv jistgħu joħonqu l-innovazzjoni u jirrallentaw it-titjib fil-produttività fl-industrija kollha. Għajnuna għar-RŻI tista' toħloq distorsjoni tal-inċentivi dinamiċi biex il-kompetituri tal-benefiċjarju tal-għajnuna jinvestu. Meta impriża tirċievi għajnuna, il-probabilità ta' attivitajiet b'suċċess ta' RŻI min-naħa tagħha ġeneralment jiżdiedu u dan iwassal għal preżenza akbar fis-suq/swieq tal-prodott rilevanti fil-futur. Din iż-żieda fil-preżenza tista' twassal lill-kompetituri jnaqqsu l-ambitu tal-pjanijiet oriġinali tal-investiment tagħhom (l-effett crowding out). Barra minn hekk, il-preżenza tal-għajnuna tista' tagħmel lill-benefiċjarji potenzjali kompjaċenti jew ifittxu riskji ikbar. L-effett fit-tul fuq il-prestazzjoni kumplessiva tas-settur f'dan il-każ x'aktarx tkun negattiva. L-għajnuna għar-RŻI tista' għalhekk, jekk ma tkunx immirata sew, issostni impriżi ineffiċjenti u twassal għal strutturi tas-suq fejn ħafna atturi tas-suq joperaw b'mod ineffiċjenti sinifikanti. L-għajnuna għar-RŻI tista' jkollha wkoll effetti ta' distorsjoni f'termini ta' żieda jew żamma tal-livell ta' saħħa fis-suq fis-swieq tal-prodott. Saħħa fis-suq hija s-saħħa li wieħed jinfluwenza l-prezzijiet tas-suq, l-output, il-varjetà jew il-kwalità tal-prodotti u s-servizzi, jew parametri oħra tal-kompetizzjoni, għal perjodu sinifikanti ta' żmien, għad-detriment tal-konsumaturi. Anki meta l-għajnuna ma ssaħħaħx is-saħħa fis-suq direttament, tista' tagħmel dan indirettament, billi tiskoraġġixxi l-espansjoni ta' kompetituri eżistenti jew twassalhom biex joħorġu mis-suq jew tiskoraġġixxi d-dħul ta' kompetituri ġodda. L-għajnuna mill-istat għar-RŻI tista' wkoll tagħti lok għal distorsjonijiet tal-kompetizzjoni meta tinfluwenza l-għażla ta' lokalizzazzjoni. Dawk id-distorsjonijiet jistgħu jinħolqu fl-Istati Membri kollha, jew meta d-ditti jikkompetu fuq livell transfruntier jew meta jikkunsidraw lokalizzazzjonijiet differenti. Għajnuna mmirata lejn ir-rilokalizzazzjoni ta' attività lejn reġjun ieħor fis-suq intern tista' ma twassalx direttament għal distorsjoni tas-suq tal-prodotti, iżda tispostja attivitajiet jew investimenti minn reġjun għall-ieħor. Fil-prinċipju, miżura ta' għajnuna u l-kuntest li fih tiġi applikata jeħtieġ li jiġu analizzati biex jiġi identifikat sa fejn tista' tikkawża distorsjoni. Madankollu, jistgħu jiġu identifikati ċerti sitwazzjonijiet fejn l-effetti negattivi jegħlbu sew l-effetti pożittivi, li jfisser li l-għajnuna ma tistax tinsab kompatibbli mas-suq intern. Partikolarment, skont il-prinċipji ġenerali tat-Trattat, l-għajnuna mill-istat ma tistax titqies kompatibbli mas-suq intern jekk il-miżura ta' għajnuna tkun diskriminatorja b'mod mhux ġustifikat min-natura tagħha ta' għajnuna mill-istat. Kif spjegat fit-Taqsima 3, il-Kummissjoni għalhekk mhu se tippermetti l-ebda miżura fejn din il-miżura jew il-kundizzjonijiet marbuta magħha jinvolvu ksur inseparabbli tal-liġi tal-Unjoni. Dan huwa partikolarment il-każ għal miżuri ta' għajnuna meta l-għotja ta' għajnuna tkun soġġetta għall-obbligu li l-benefiċjarju jkollu l-uffiċċju prinċipali tiegħu fl-Istat Membru rilevanti (jew li jkun predominantament stabbilit f'dak l-Istat Membru) jew li juża oġġetti prodotti jew servizzi nazzjonali, kif ukoll għal miżuri ta' għajnuna li jirrestrinġu l-possibbiltà li l-benefiċjarju jisfrutta r-riżultati tar-RŻI fi Stati Membri oħra. Bl-istess mod, għajnuna li sempliċiment twassal biex tinbidel il-lokalizzazzjoni tal-attivitajiet tar-RŻI fis-suq intern mingħajr ma tibdel in-natura, id-daqs jew l-għan tal-proġett mhijiex se titqies kompatibbli. Sabiex ikunu kompatibbli mas-suq intern, l-iskemi ta' għajnuna notifikabbli ma jridux iwasslu għal distorsjonijiet sinifikanti fil-kompetizzjoni u l-kummerċ. B'mod partikolari, anki meta d-distorsjonijiet jistgħu jitqiesu bħala limitati fuq livell individwali (sakemm l-għajnuna tkun meħtieġa u proporzjonata biex jintlaħaq l-objettiv komuni), fuq bażi kumulattiva skemi ta' għajnuna xorta jistgħu jwasslu għal livelli għolja ta' distorsjonijiet. Dawn id-distorsjonijiet jistgħu, pereżempju, jirriżultaw minn għajnuna li taffettwa b'mod negattiv l-inċentivi dinamiċi għall-innovazzjoni min-naħa tal-kompetituri. F'każ ta' skema li tiffoka fuq ċerti setturi, ir-riskju ta' dik it-tip ta' distorsjoni jinħass iktar. Għal għajnuna individwali notifikabbli, biex il-Kummissjoni tkun tista' tidentifika u tivvaluta d-distorsjonijiet potenzjali tal-kompetizzjoni u l-kummerċ, l-Istati Membri għandhom jipprovdu informazzjoni dwar (i) is-swieq tal-prodotti konċernati, jiġifieri s-swieq affettwati mill-bidla fl-imġiba tal-benefiċjarju tal-għajnuna, u (ii) il-kompetituri u l-konsumaturi jew il-konsumaturi affettwati. Meta tivvaluta l-effetti negattivi tal-miżura tal-għajnuna, il-Kummissjoni tiffoka l-analiżi tagħha tad-distorsjoni tal-kompetizzjoni fuq l-impatt prevedibbli tal-għajnuna għar-RŻI fuq il-kompetizzjoni bejn impriżi fis-swieq tal-prodott konċernat. Il-Kummissjoni tagħti aktar piż lir-riskji għall-kompetizzjoni u l-kummerċ li jirriżultaw fil-futur qrib u bi probabbiltà partikolari. Sal-punt li attività innovattiva speċifika tkun assoċjata ma' swieq multipli ta' prodotti futuri, l-impatt tal-għajnuna mill-istat titqies fuq is-sett ta' swieq konċernat. F'ċerti każijiet ir-riżultati tal-attivitajiet għar-RŻI, pereżempju fil-forma ta' DPI, ikunu huma stess innegozjati fis-swieq teknoloġiċi, pereżempju permezz ta' liċenzjar jew negozjar ta' privattivi. F'dawn il-każijiet, il-Kummissjoni tista' tqis ukoll l-effett tal-għajnuna fuq il-kompetizzjoni fis-swieq tat-teknoloġija. Il-Kummissjoni tuża diversi kriterji biex tevalwa d-distorsjonijiet potenzjali tal-kompetizzjoni, jiġifieri distorsjoni tal-inċentivi dinamiċi, ħolqien jew żamma ta' saħħa tas-suq, u żamma ta' strutturi tas-suq ineffiċjenti. Fl-analiżi tagħha tad-distorsjoni potenzjali tal-inċentivi dinamiċi, il-Kummissjoni tqis l-elementi li ġejjin: Il-Kummissjoni hija mħassba l-aktar dwar dawk il-miżuri ta' RŻI li jippermettu lill-benefiċjarju tal-għajnuna jsaħħaħ is-saħħa fis-suq li jkollu fi swieq eżistenti tal-prodott jew li jittrasferixxiha fi swieq futuri tal-prodott. Il-Kummissjoni, għalhekk x'aktarx li mhux se ssib problemi ta' kompetizzjoni relatati mas-saħħa fis-suq f'każijiet fejn is-sehem mis-suq tal-benefiċjarju tal-għajnuna jkun ta' inqas minn 25 % u fi swieq b'konċentrazzjoni tas-suq taħt l-2 000 bl-Indiċi Herfindahl-Hirschmann (HHI). Fl-analiżi tagħha tas-saħħa tas-suq, il-Kummissjoni tikkunsidra l-elementi li ġejjin: Fl-analiżi tagħha tal-istrutturi tas-suq, il-Kummissjoni tikkunsdira jekk l-għajnuna tingħatax fi swieq li jkollhom soprakapaċità jew f'industriji li sejrin lura. Sitwazzjonijiet fejn is-suq ikun qed jikber jew fejn l-għajnuna mill-istat għar-RŻI x'aktax li tibdel id-dinamiċi tat-tkabbir kumplessiv tas-settur, notevolment bl-introduzzjoni ta' teknoloġiji ġodda, huma inqas probabbli li jwasslu għal tħassib. B'mod partikolari meta l-għajnuna għar-RŻI tkun qrib is-suq, tista' twassal biex xi territorji jibbenefikaw minn kundizzjonijiet aktar favorevoli fir-rigward tal-produzzjoni sussegwenti, partikolarment minħabba spejjeż ta' produzzjoni komparattivament aktar baxxi b'riżultat tal-għajnuna, jew minħabba livelli ogħla ta' attivitajiet ta' RŻI mwettqa permezz tal-għajnuna. Dan jista' jwassal lill-impriżi biex jirrilokaw lejn dawk it-territorji. Effetti ta' lokalizzazzjoni jistgħu wkoll ikunu rilevanti għall-infrastrutturi ta' riċerka. Jekk l-għajnuna tintuża primarjament biex tiġi attirata l-infrastruttura lejn reġjun partikolari bi ħsara għal ħaddieħor, din ma tkunx qed tikkontribwixxi għall-promozzjoni ta' aktar attivitajiet ta' RŻI fl-Unjoni. Fl-analiżi tagħha ta' għajnuna individwali notifikabbli, il-Kummissjoni għalhekk tikkunsidra kull evidenza li l-benefiċjarju tal-għajnuna qies lokalizzazzjonijiet alternattivi. Biex ikun żgurat aktar li d-distorsjonijiet tal-kompetizzjoni u l-kummerċ ikunu limitati, il-Kummissjoni tista' titlob li skemi ta' għajnuna notifikabbli jkunu soġġetti għal limitu ta' żmien u għall-evalwazzjoni msemmija fil-punt 37. L-evalwazzjonijiet għandhom b'mod partikolari jitwettqu għal skemi fejn id-distorsjonijiet potenzjali jkunu partikolarment għoljin, jiġifieri skemi fejn ikun hemm riskju ta' restrizzjonijiet sinifikanti fil-kompetizzjoni jekk l-implimentazzjoni tagħhom ma tiġix analizzata f'waqtha. Fil-każ ta' skemi ta' għajnuna esklużi mill-ambitu tar-Regolament tal-eżenzjoni ta' kategorija minħabba li jkollhom baġit kbir, il-Kummissjoni se tivvaluta l-kompatibbiltà tagħhom unikament abbażi tal-pjan ta' evalwazzjoni. L-evalwazzjoni trid tiġi ppreżentata lill-Kummissjoni fil-ħin biex tkun tista' ssir il-valutazzjoni tal-estensjoni possibbli tal-iskema tal-għajnuna u f'kull każ sa meta tispiċċa. L-ambitu u l-modalitajiet preċiżi ta' kull evalwazzjoni jkunu definiti fid-deċiżjoni ta' approvazzjoni tal-iskema tal-għajnuna. Kull miżura ta' għajnuna b'għan simili, inkluża kull alterazzjoni fl-iskemi tal-għajnuna msemmija fil-punt 122, trid tqis ir-riżultati tal-evalwazzjoni. L-Istati Membri jridu jżommu reġistri ddettaljati rigward il-miżuri ta' għajnuna kollha. Dawn ir-reġistri jridu jinkludu l-informazzjoni kollha meħtieġa biex jiġi stabbilit li l-kundizzjonijiet li jirrigwardaw l-ispejjeż eliġibbli u l-intensitajiet massimi tal-għajnuna ġew issodisfati. Dawn ir-reġistri jridu jinżammu għal 10 snin mid-data tal-għoti tal-għajnuna u meta jintalbu jridu jiġu pprovduti lill-Kummissjoni. Il-Kummissjoni se tapplika l-prinċipji stipulati f'dan il-qafas għall-valutazzjoni tal-kompatibbiltà tal-għajnuna għar-RŻI kollha notifikata li fir-rigward tagħha hija obbligata tieħu deċiżjoni wara l-1 ta' Lulju 2014. Għajnuna illegali għar-RŻI se tiġi vvalutata skont ir-regoli applikabbli fid-data li fiha ngħatat l-għajnuna. Skont l-Artikolu 108(1) tat-Trattat, il-Kummissjoni qed tipproponi li l-Istati Membri jemendaw, fejn meħtieġ, l-iskemi tal-għajnuna eżistenti tagħhom għar-RŻI biex iġibuhom konformi ma' dan il-qafas sa mhux aktar tard mill-1 ta' Jannar 2015. Il-Kummissjoni tista' tiddeċiedi li tirrieżamina jew temenda dan il-qafas f'kull ħin jekk ikun meħtieġ għal raġunijiet marbuta mal-politika tal-kompetizzjoni jew biex tqis politiki tal-Unjoni u impenji internazzjonali oħra jew għal kull raġuni ġustifikata oħra. L-ispejjeż għall-persunal: riċerkaturi, tekniċi u persunal ieħor ta' sostenn sal-punt li jkunu impjegati għall-proġett. Spejjeż tal-istrumenti u t-tagħmir sal-punt u għall-perjodu użati għall-proġett. Jekk dawn l-istrumenti u t-tagħmir ma jintużawx tul ħajjithom kollha fil-proġett, jitqiesu eliġibbli biss l-ispejjeż ta' deprezzament li jikkorrispondu sakemm idum il-proġett, kif ikkalkulati abbażi ta' prassi tajba tal-kontabbiltà. Spejjeż tal-bini u l-art, sal-punt u għall-perjodu użati għall-proġett. Fir-rigward tal-bini, jitqiesu eliġibbli biss l-ispejjeż ta' deprezzament li jikkorrispondu sakemm idum il-proġett, kif ikkalkulati abbażi ta' prassi tajba tal-kontabbiltà. Għall-artijiet, huma eliġibbli l-ispejjeż tat-trasferiment kummerċjali jew l-ispejjeż tal-kapital realment imġarrba. L-ispejjeż tar-riċerka kuntrattwali, l-għarfien u l-privattivi mixtrija jew liċenzjati minn sorsi barranin b'kundizzjonijiet tas-suq, kif ukoll l-ispejjeż tal-konsulenzi u s-servizzi ekwivalenti użati esklussivament għall-proġett. Spejjeż ġenerali addizzjonali mġarrba direttament bħala riżultat tal-proġett. Spejjeż operatorji oħra, li jinkludu spejjeż ta' materjali, provvisti u prodotti simili mġarrba direttament bħala riżultat tal-proġett. L-ispejjeż għall-kisba, il-validazzjoni u d-difiża ta' privattivi u assi intanġibbli oħrajn. Spejjeż għall-issekondar ta' persunal bi kwalifiki għolja minn organizzazzjoni ta' riċerka u ta' tixrid tal-għarfien jew intrapriża kbira, li jaħdmu fuq l-attivitajiet tar-R&Ż&I biex ikopru funzjoni ġdida li għadha kif inħolqot fi ħdan il-benefiċjarju u li ma jiħdux post persunal ieħor. Spejjeż għal servizzi ta' konsulenza dwar l-innovazzjoni u servizzi ta' sostenn. l-animazzjoni tar-ragruppament biex tkun iffaċilitata l-kollaborazzjoni, il-qsim tal-informazzjoni u l-forniment jew is-servizzi ta' sostenn kummerċjali speċjalizzati u personalizzati jingħataw direzzjoni; kummerċjalizzazzjoni tar-ragruppament biex tiżdied il-parteċipazzjoni ta' intrapriżi jew organizzazzjonijiet ġodda u biex tiżdied il-viżibilità; il-ġestjoni tal-faċilitajiet tar-ragruppament; kif ukoll l-organizzazzjoni ta' programmi ta' taħriġ, workshops u konferenzi b'sostenn għall-kondiviżjoni tal-għarfien u n-netwerking u l-kooperazzjoni transnazzjonali. soġġetti għal kollaborazzjoni effettiva bejn l-intrapriżi (għall-intrapriżi kbar, transfruntieri jew li jinvolvu tal-inqas SME waħda) jew bejn intrapriża u organizzazzjoni ta' riċerka; jew soġġetti għal tixrid wiesgħa tar-riżultati soġġetti għal kollaborazzjoni effettiva bejn l-intrapriżi (għall-intrapriżi kbar, transfruntieri jew li jinvolvu tal-inqas SME waħda) jew bejn intrapriża u organizzazzjoni ta' riċerka; jew soġġetti għal tixrid wiesgħa tar-riżultati f'reġjuni megħjuna li jissodisfaw il-kundizzjonijiet tal-Artikolu 107(3)(c) tat-Trattat f'reġjuni megħjuna li jissodisfaw il-kundizzjonijiet tal-Artikolu 107(3)(a) tat-Trattat It-trasparenza tippromwovi r-responsabbilità u tippermetti li ċ-ċittadini jkunu infurmati aħjar dwar elementi ta' politika pubblika. Kostitwenza li tkun infurmata aħjar tgħin fil-ħolqien ta' djalogu aħjar bejn iċ-ċittadini u l-uffiċjali tal-gvern u dan iwassal għal deċiżjonijiet ta' politika aħjar. F'dawn l-aħħar għexieren ta' snin, is-soċjetà ċivili u l-gvernijiet madwar id-dinja għamlu avvanzi kbar fiż-żieda tat-trasparenza kemm fil-livell lokali kif ukoll f'dak nazzjonali. Madankollu għad hemm il-ħtieġa ta' aktar u akbar parteċipazzjoni sinifikanti u ta' responsabbiltà, b'mod partikolari fir-rigward ta' kif jiġu allokati r-riżorsi pubbliċi. Fil-qasam tal-għajnuna mill-Istat, it-trasparenza hija saħansitra aktar importanti. It-trasparenza tippromwovi l-konformità, tnaqqas l-inċertezzi u tippermetti lill-kumpaniji jivverifikaw jekk l-għajnuna mogħtija lil kompetituri tkunx legali. Hija tippromwovi li jkun hemm livell ugwali fost l-Istati Membri u l-kumpaniji fis-suq intern, fattur li huwa saħansitra aktar importanti fil-kuntest ekonomiku attwali. Hija tiffaċilita l-infurzar għall-awtoritajiet nazzjonali u reġjonali billi tiżdied il-kuxjenza ta' għajnuna mogħtija f'diversi livelli, biex b'hekk jiġu żgurati kontroll u segwitu aħjar fil-livelli nazzjonali u lokali. Fl-aħħar nett, bi trasparenza aħjar ikun possibbli li jitnaqqsu l-obbligi tar-rappurtar u l-piż amministrattiv marbut mar-rappurtar. Barra minn hekk, bil-ħsieb li tiġi żgurata l-kunfidenzjalità tat-taxxa u l-protezzjoni tas-sigrieti kummerċjali, ma jintalabx li tiġi żvelata informazzjoni dwar il-bażi tat-taxxa tal-kumpaniji jew l-ammont eżatt ta' ħelsien mit-taxxa tagħhom. Madankollu, peress li l-għajnuna fiskali tikkostitwixxi derogi selettivi, tagħti vantaġġ lill-impriżi u li għalhekk tikkostitwixxi għajnuna mill-Istat, l-obbligu li jingħata rendikont dwar l-użu tar-riżorsi pubbliċi u l-kontroll tal-għajnuna mill-Istat għandu wkoll jiġi ppreservat. Għaldaqstant, fil-każ ta' għajnuna mogħtija taħt l-iskemi fiskali jew taħt skemi ta' finanzjament ta' riskju, l-informazzjoni dwar l-ammonti ta' għajnuna tista' tiġi pprovduta f'firxiet. Permezz ta' trasparenza akbar ikun possibbli li jiġu simplifikati l-obbligi ta' rappurtaġġ. Bħala l-ewwel pass, il-Kummissjoni tipproponi li tneħħi l-biċċa l-kbira tal-obbligi ta' rapportar attwali stipulati fil-linji gwida dwar l-għajnuna mill-Istat rivedut fil-kuntest tal-inizjattiva dwar l-immodernizzar tal-għajnuna mill-Istat. Hekk kif l-Istati Membri jibdew iħaddmu l-websajts, l-obbligi ta' rappurtar stabbiliti fir-Regolament (KE) Nru 794/2004 jiġi ssimplifikata aktar, filwaqt li jiġi ggarantit li jinkiseb livell ta' informazzjoni ekwivalenti mit-trasparenza: fil-prattika dan ifisser li, jekk l-Istati Membri jagħżel aktar trasparenza (pereż. permezz ta' livell anqas ta' għajnuna għar-rigward ta' liema informazzjoni tkun trid tiġi ppubblikata), il-kumplament tal-obbligi ta' rrappurtar ma jibqgħux meħtieġa; barra minn dan, jistgħu jkunu previsti wkoll azzjonijiet ta' monitoraġġ anqas sistematiċi. Fil-qafas tal-modernizzazzjoni tal-għajnuna mill-Istat, u sabiex ikompli jiġi żgurat li jiġu limitati d-distorsjonijiet tal-kompetizzjoni u l-kummerċ, il-Kummissjoni tista' titlob li ċerti skemi jkunu suġġetti għal evalwazzjoni. Din il-kundizzjoni tista' tapplika b'mod partikolari għal xi skemi ta' għajnuna li jkollhom baġit kbir kif definit mill-Artikolu 1(2)(a) tar-Regolament ġdid dwar Eżenzjoni Ġenerali Sħiħa. Tali skemi jiġu eżentati bir-Regolament għal perjodu inizjali ta' sitt xhur, li l-Kummissjoni tista' testendi mal-approvazzjoni tal-pjan ta' valutazzjoni li għandu jiġi nnotifikata mill-Istat Membru. Man-notifika tal-pjan ta' valutazzjoni, il-Kummissjoni tivvaluta l-kompatibbiltà ta' dawn l-iskemi biss abbażi tal-pjan ta' valutazzjoni. Barra minn dan, u bħala konsegwenza tal-introduzzjoni tat-trasparenza, l-obbligu fil-Linji Gwida dwar l-għajnuna mill-Istat reġjonali għall-2014-2020 biex tiġi trasmessa informazzjoni lill-Kummissjoni dwar kull individwu u li teċċedi EUR 3 miljun ukoll jista' jiġi ssimplifikat permezz ta' din il-Komunikazzjoni. Il-prinċipju tal-evalwazzjoni huwa diġà stabbilit fil-Linji Gwida tal-Kummissjoni marbuta mar-regoli dwar l-għajnuna mill-Istat għall-implimentazzjoni rapida tan-netwerks tal-broadband, l-għajnuna mill-Istat reġjonali għall-2014-2020, l-għajnuna mill-Istat biex tippromwovi investimenti ta' finanzjament ta' riskju u l-għajnuna mill-Istat għall-ajruporti u l-linji tal-ajru. Wara l-adozzjoni tar-Regolament għal Eżenzjoni Ġenerali Sħiħa l-ġdid, id-dispożizzjoni dwar l-evalwazzjoni għandha tiġi emendata permezz ta' din il-Komunikazzjoni sabiex jiġi speċifikat li fil-każ ta' skema ta' għajnuna li tkun eskluża mir-Regolament esklussivament minħabba l-baġit kbir tagħha (skont id-definizzjoni fl-Artikolu 1(2)(a) tar-Regolament) u li tkun tissodisfa l-kundizzjonijiet l-oħra għall-eżenzjoni kif stabbilit fir-Regolament, il-Kummissjoni tevalwa l-kumpatibilità tagħha biss abbażi tal-pjan ta' evalwazzjoni nnotifikat mill-Istat Membru. Dan ma jkunx japplika fil-każ ta' bidliet f'dawn l-iskemi, kif imsemmi fl-Artikolu 1(2)(b) tar-Regolament, peress li dawn il-bidliet jridu jieħdu f'kunsiderazzjoni r-riżultati tal-evalwazzjoni. Din il-Komunikazzjoni tissostitwixxi l-paragrafi li ġejjin: fil-paġna 20 tal-Linji Gwida tal-UE b'rabta mal-implimentazzjoni rapida tan-netwerks tal-broadband, l-ewwel żewġ sentenzi tal-paragrafu 78(j); fil-paġna 24 tal-Linji Gwida dwar l-għajnuna reġjonali mill-Istat għall- 2014-2020, il-paragrafu 141; fil-paġna 10 tal-Komunikazzjoni mill-Kummissjoni dwar għajnuna mill-Istat għal Films u xogħlijiet awdjoviżivi oħra, il-paragrafu 52(7); fil-paġna 28 tal-Linji Gwida dwar l-għajnuna mill-Istat għall-ajruporti u l-linji tal-ajru, il-paragrafi 162 u 163; b'dan li ġej: "L-Istati Membri jiżguraw il-pubblikazzjoni tal-informazzjoni li ġejja fuq websajt komprensiva dwar l-għajnuna mill-Istat, fil-livell nazzjonali jew reġjonali: it-test sħiħ tal-iskema ta' għajnuna approvata jew id-deċiżjoni individwali għall-għoti ta' għajnuna u d-dispożizzjonijiet ta' implimentazzjoni tagħha, jew ħolqa għaliha. l-identità tal-awtorità/jiet tal-għotja, Fil-paġna 33 tal-Linji Gwida dwar l-għajnuna reġjonali mill-Istat għall-2014-2020, jitħassar il-paragrafu 193; Fil-paġna 45, jitħassar l-Anness VI. fil-paragrafu 166(v): flok: "Rekwiżit bħal dan jista' jitneħħa fir-rigward tal-SMEs li ma jwettqu l-ebda bejgħ kummerċjali fi kwalunkwe suq u għal investimenti taħt EUR 200 000 f'impriża benefiċjarja finali" jidħol: "Rekwiżit bħal dan jista' jitneħħa fir-rigward tal-SMEs li ma jkunu wettqu l-ebda bejgħ kummerċjali fi kwalunkwe suq u għal investimenti taħt EUR 500 000 f'impriża benefiċjarja finali" fil-paragrafu 166(vi): flok: l-ammont ta' vantaġġ fiskali rċevut, fejn dan tal-aħħar jaqbeż EUR 200 000. Tali ammont jista' jkun ipprovdut f'firxiet ta' EUR 2 miljun. jidħol: "l-ammont ta' vantaġġ fiskali rċevut, fejn dan tal-aħħar jaqbeż EUR 500 000. Tali ammont jista' jkun ipprovdut fil-meded li ġejjin (f'miljuni ta' EUR): [0,5–1]; [1–2]; [2–5]; [5–10]; [10–30]; [30 u aktar]." u fl-aħħar tal-paragrafu 166 jiżdied it-test li ġej: fil-paġna 12 tal-Linji Gwida tal-UE b'rabta mal-implimentazzjoni rapida tan-netwerks tal-broadband, fl-aħħar tal-paragrafu 53; fil-paġna 25 tal-Linji Gwida dwar l-għajnuna reġjonali mill-Istat għall- 2014-2020, fl-aħħar tal-paragrafu 144; fil-paġna 29 tal-Linji Gwida dwar l-għajnuna mill-Istat għall-ajruporti u l-linji tal-ajru, fl-aħħar tal-paragrafu 167; fil-paġna 32 tal-Linji Gwida dwar l-għajnuna mill-Istat għall-ajruporti u l-linji tal-ajru, fl-aħħar tal-paragrafu 172; jidħol dan il-ġej: "Fil-każ ta' skemi ta' għajnuna esklużi mill-ambitu tal-Regolament għal eżenzjoni ġenerali biss minħabba l-baġit kbir tagħhom, il-Kummissjoni tevalwa l-kumpatibilità biss abbażi tal-pjan ta' evalwazzjoni." Fl-10 ta' Ġunju 2014, il-Kummissjoni rċeviet notifika ta' konċentrazzjoni proposta bejn Viacom u Channel 5 Broadcasting. Fl-20 ta' Ġunju 2014, il-parti notifikanti infurmaw lill-Kummissjoni li hi kienet qed tirtira in-notifika. Klassi 1.6: Frott, ħxejjex u ċereali friski jew ipproċessati Dawn huma l-karatteristiċi tal-frott maħsub biex jitqiegħed fis-suq L-istadji tal-kultivazzjoni għandhom isiru kollha fiż-żona ġeografika ddefinita; żona li fiha jseħħu l-aħjar kundizzjonijiet naturali għall-iżvilupp ta' dan l-ekotip lokali ta' bżar. Jistgħu jintużaw biss żrieragħ li jkunu tat-tipi magħżulin; dawn jiżguraw li jinkiseb prodott tal-aqwa kwalità. Il-preparazzjoni tal-mixtla u taż-żrigħ issir bejn ix-xhur ta' Diċembru u Jannar. Wara li tinbet, u meta x-xitla tilħaq tul ta' madwar 5 cm, din tinqala' minn postha u titħawwel f'tilari b'ħofor żgħar. Jista' jintuża wkoll il-metodu tradizzjonali taż-żrigħ fl-art, segwit bil-proċess tal-qlugħ tax-xitla biex titħawwel xi mkien ieħor. Il-kultivazzjoni tista' ssir fl-apert jew f'post mgħotti. Fl-ewwel każ, it-tħawwil isir minn April sa Ġunju, b'densitajiet ta' bejn tliet u sitt xtieli kull metru kwadru. Fil-każ ta' kultivazzjoni f'post mgħotti, it-tħawwil isir f'Marzu jew f'April, b'densitajiet ta' bejn żewġ u erba' xtieli kull metru kwadru. Il-ħsad isir bl-idejn għal diversi drabi; kemm ikun meħtieġ sabiex jinkiseb frott ta' kwalità. Jintużaw il-mezzi materjali (għodod, kaxex jew kontenituri, eċċ.) u umani meħtieġa biex ma ssirx ħsara lill-prodott. Il-ġarr tal-prodott lejn il-maħżen fejn ikun se jiġi pproċessat il-bżar għandu jsir kemm jista' jkun malajr, f'kaxex jew f'xi tip ieħor ta' reċipjenti riġidi biex il-prodott ma jitgħaffiġx. Il-ħatt isir b'tali mod li jitnaqqsu kemm jista' jkun l-effetti ta' meta l-prodott jitħalla jaqa'. Inġenerali, il-perjodu tal-ħsad u tat-tqegħid fis-suq tal-prodott jibda fl-1 ta' Ġunju u jintemm fil-15 ta' Novembru, u l-produzzjoni massima permessa hija ta' 6 kg kull metru kwadru għall-frott imkabbar fl-apert u ta' 8 kg kull metru kwadru għall-kultivazzjoni f'post mgħotti, iżda dawn il-parametri jistgħu jiġu mmodifikati skont il-kundizzjonijiet meteoroloġiċi ta' kull staġun. L-ippakkjar tal-prodott għandu jsir fiż-żona ġeografika ddefinita (Ayuntamiento de Guntín), sabiex tinkiseb il-protezzjoni effikaċi tal-karatteristiċi partikulari u tal-kwalità tal-"Pementos de Mougán". Dan huwa ġġustifikat mill-fatt li, peress li dan huwa prodott delikat li jista' jitħassar malajr u li jitqiegħed fis-suq fi stat frisk, trid tingħata l-akbar attenzjoni waqt l-ipproċessar, l-għażla preliminarja tal-ippakkjar u l-ippakkjar innifsu. Normalment, l-ippakkjar isir fl-ewwel 24 siegħa ta' wara l-ħsad tal-prodott. L-għażla tal-prodott, li ssir kemm fl-għelieqi kif ukoll waqt l-ippakkjar, ma ssirx biss biex jintgħażel il-prodott li jkollu l-karatteristiċi morfoloġiċi deskritti kollha, iżda ssir wkoll biex jiġi eliminat dak il-frott li jista' jkollu togħma pikkanti wisq; din il-karatteristika titqawwa mad-daqs tal-bżaru, mal-irregolarità tal-forma tiegħu u mal-ebusija tal-laħam tiegħu. Bis-saħħa tal-esperjenza tagħhom, il-bdiewa taż-żona jagħrfu dawn il-karatteristiċi kważi mad-daqqa t'għajn. Il-bżar tal-IĠP "Pemento de Mougán" jitqiegħed fis-suq f'boroż tal-polietilen trasparenti li l-kapaċità tagħhom tista' tvarja bejn 200 u 400 gramma ta' prodott. Jistgħu jiġu awtorizzati daqsijiet oħra, kif ukoll materjali tal-ippakkjar oħra, fil-limiti ta' dawk permessi mil-leġiżlazzjoni alimentari. Il-bżar imqiegħed fis-suq kopert mill-Indikazzjoni Ġeografika Protetta "Pemento de Mougán" għandu jkollu t-tikketta kummerċjali li tikkorrispondi ma' kull produttur/azjenda tal-ippakkjar, u tikketta tal-IĠP (kontratikketta), b'kodiċi alfanumeriku li jintuża taħt is-superviżjoni tal-organu ta' spezzjoni, u bil-logo uffiċjali tad-Indikazzjoni Ġeografika Protetta li tidher hawn taħt: Iż-żona ġeografika tal-IĠP "Pemento de Mougán" hija magħmula mit-territorju kollu tal-Ayuntamiento de Guntín, li jinsab fil-Comarca ta' Lugo, fil-Galizja. Iż-żona ddefinita tifforma territorju omoġenju mill-aspett klimatiku u dak pedoloġiku. Din hija żona protetta minn muntanji li jdawru l-widien tal-produzzjoni, u dawn joħolqu karatteristiċi klimatiċi partikulari, li jwasslu għall-aħjar tip ta' art għall-kultivazzjoni ta' dan il-prodott. Il-formazzjonijiet litoloġiċi l-aktar komuni huma ta' blat ignew (granit) u metamorfiku (lavanja, skistu u xi partijiet ta' kwarz). Fir-rigward tal-konsistenza tal-ħamrija, din hija kkaratterizzata minn kontenut għoli ta' ramel, u l-aktar tip komuni ta' ħamrija hija dik ikklassifikata bħala franka-ramlija b'kontenut għoli ta' materjal organiku u b'pH baxx. Din hija żona li fiha ma tagħmilx ħafna xita –madwar 1 000 mm- meta mqabbel mal-bqija tal-Galizja, peress li hija protetta mill-irjieħ tal-Punent. Dan kollu joħloq ċertu "dell" pluvjometriku, b'madwar 130 ġurnata ta' preċipitazzjoni ta' 1 mm jew aktar. Fir-rigward tat-temperaturi, fis-sajf it-temperatura medja tkun 17,2 °C, fil-ħarifa tkun 12,5 °C, fix-xitwa tkun 6,7 °C u fir-rebbiegħa tkun 10,5 °C. It-temperatura medja tat-temperaturi massimi, fis-sajf tkun 23,4 °C, fil-ħarifa tkun 17,2 °C, fix-xitwa tkun 9,9 °C u fir-rebbiegħa tkun 15,3 °C. It-temperatura medja tat-temperaturi minimi, fis-sajf tkun 11,1 °C, fil-ħarifa tkun 7,8 °C, fix-xitwa tkun 3,5 °C u fir-rebbiegħa tkun 5,6 °C. Min-naħa l-oħra, fir-rigward tal-ispeċifiċità territorjali, wieħed għandu jenfasizza l-fattur uman. Il-prassi tradizzjonali li jsegwu l-bdiewa lokali, fejn iżommu u jagħżlu l-aħjar xtieli u mixtliet, filwaqt li jadattaw it-tekniki ta' produzzjoni għall-kundizzjonijiet tat-territorju, huma kruċjali biex jinkiseb dan il-prodott. Il-proċess ta' għażla segwit lokalment, kif ukoll il-prekawzjonijiet li jittieħdu biex jiġu evitati l-ibridazzjonijiet mhux mixtieqa, kien fattur deċiżiv biex jinkiseb prodott ta' bżar omoġenju. Dan huwa ekotip lokali adattat għall-kundizzjonijiet taż-żona ta' produzzjoni. Fost dawn il-karatteristiċi speċifikiċi jispikkaw il-morfoloġija tiegħu (li hija ta' bżaru ta' daqs żgħir li jittiekel fi stat frisk), il-qoxra rqiqa u l-karatteristiċi kulinarji tiegħu, li fosthom jispikkaw l-aktar il-konsistenza tiegħu, fina u mmerqa, u t-togħma ħelwa, kemxejn erbaċea u xi kultant pikkanti. Il-"Pemento de Mougán" huwa ekotip lokali li ilu jiġi kkultivat mill-bdiewa ta' Guntín sa minn żmien twil ilu. Minħabba l-produzzjoni limitata tiegħu, u peress li d-distribuzzjoni tiegħu baqgħet baxxa tul iż-żmien, il-kultivazzjoni ta' dan il-prodott qatt ma ħarġet miż-żona ġeografika msemmija, għalkemm teżisti evidenza li kien hemm emigranti li ħadu magħhom xtieli biex jipproduċu dan il-bżar f'żoni oħra ta' Spanja, iżda dawn ftit li xejn irnexxielhom; dan kollu jixhed l-importanza tal-ekosistema ta' produzzjoni biex il-prodott jikseb il-kwalitajiet tipiċi tiegħu. L-isem tad-DPO, "Mougán", huwa isem ġeografiku li jikkorrispondi għall-parroċċa tal-Ayuntamiento de Guntín li minnha jitlaq il-bżar, permezz tat-trasport pubbliku, lejn id-destinazzjoni tiegħu fis-suq tal-belt. Din il-parroċċa tmiss ma' dik ta' Mosteiro, fejn jinsab il-monasteru tradizzjonalment assoċjat mal-bidu tal-għażla u l-kultivazzjoni ta' dan it-tip ta' bżar. Fiż-żona ddefinita jeżistu l-kundizzjonijiet idonei għall-kultivazzjoni tal-"Pemento de Mougán", li fil-qosor huma: umdità relattiva għolja, temperaturi moderati, varjazzjoni termika baxxa, ħamrija kemxejn aċiduża, u ċirkulazzjoni tal-arja suffiċjenti li tgħin biex il-polline jiġi ttrasferit minn xitla għal oħra. Din il-klima umda, bi sjuf moderati u varjazzjonijiet termiċi baxxi, hija element kruċjali biex jinkisbu l-karatteristiċi proprji tal-"Pemento de Mougán", speċjalment fir-rigward tal-ħxuna u l-konsistenza tal-laħam tal-bżar. Ma' dan wieħed irid iżid l-esperjenza tal-bdiewa lokali, li matul iż-żmien dejjem għażlu l-aktar xtieli adattati għal dawn il-kundizzjonijiet u li jipproduċu l-bżar bl-aqwa kwalitajiet, sakemm kisbu dan l-ekotip lokali, tipiku ta' dan it-territorju. Insibu referenzi oħra għal din il-kultivazzjoni fiċ-Ċensiment agrarju tal-1962. Fir-rigward tal-festeġġament u tal-promozzjoni ta' dan il-prodott, għandha tissemma l-"Pementada de Mougán" li ilha tiġi ċċelebrata mill-1997 u li taħbat fl-ewwel Ġimgħa tax-xahar ta' Awwissu. Sa mill-1999, fil-parroċċa ta' Grolos, fil-jum tal-14 ta' Awwissu tiġi ċċelebrata wkoll il-festa tal-promozzjoni ta' dan il-bżar. Barra minn hekk, fil-belt kapitali muniċipali tiġi ċċelebrata l-"Festa do Pemento de Mougán" li taħbat fl-aħħar Sibt tax-xahar ta' Awwissu. Fil-qosor, ir-reġistrazzjoni tal-prodott bħala Indikazzjoni Ġeografika Protetta hija bbażata fuq il-karatteristiċi speċifiċi tiegħu, li huma marbuta mat-territorju, peress li huwa ekotip ta' bżar adattat għall-kundizzjonijiet ta' din iż-żona ġeografika, b'konsegwenza tal-għażla li saret tul is-sekli mill-bdiewa lokali.